E-373/2021

Með stefnu þingfestri 17. febrúar 2021 höfðaði E. S. Legal ehf., kt. 000000- 0000, [...], [...], mál á hendur B-kk-þgf L-kk-þgf S-kk-þgf, kt. 000000- 0000, [...], [...].

Dómkröfur stefnanda eru að stefndi verði dæmdur til að greiða stefnanda 296.360 krónu ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu af stefnufjárhæð frá 28. október 2020 til greiðsludags. Þá er krafist málskostnaðar.

Stefndi, sem flutti mál sitt sjálfur, krefst sýknu af öllum kröfum stefnanda. Til vara krefst hann þess að honum verði ekki gert að greiða hærri fjárhæð en 148.180 krónur eða lægri kröfu að mati dómsins. Stefndi gerir ekki kröfu um málskostnað.

Fór aðalmeðferð málsins fram þann 1. júlí sl. og var málið dómtekið að málflutningi loknum.

Málsatvik.

Samkvæmt gögnum málsins leitaði stefndi til stefnanda og óskaði eftir lögmannsaðstoð og veitti stefnanda umboð þann 20. október 2020. Undirritaði aðilar samning um lögmannsþjónustu í framhaldi þann 23. október 2020. Í samningnum segir að stefnanda sé falið að gæta hagsmuna stefnda vegna tiltekinna álitaefna og ágreinings í tengslum við fyrirhugaða sölu á íbúð að [...]í Reykjavík. Þá segir að í lögmannsþjónustunni felist að stefnandi skuli vinna að ofangreindu atriði með hagsmuni stefnda að leiðarljósi. Vinna lögmannsstofunnar muni fela í sér fundarhöld, yfirlestur fyrirliggjandi gagna, gagnaöflun, bein samskipti við aðila málsins auk skjalagerðar, bréfaskrifa og eftir atvikum skipulagningu sáttafunda. Við vinnuna kunni að felast að lögmannsstofan sinni öðrum verkefnum sem óbeint kunni að tengjast þeim álitaefnum og ágreiningi sem uppi sé á þeirri stundu.

Þá kemur fram að þóknun lögmannsstofunnar byggist á tímagjaldi sem sé 23.900 krónur á klukkustund auk 24% virðisaukaskatts. Lögmannsstofan muni að jafnaði senda reikning og yfirlit yfir útlagðan kostnað og sundurliðaða tímaskýrslu í lok hvers mánaðar. Reikningar skuli greiddir innan 15 daga frá dagsetningum þeirra. Fyrsta greiðsla lögmannsstofunnar skuli fara fram ekki síðar en þann 28. október nk. og skuli nema fjárhæð sem samsvari 10 klst. vinnu. Sú greiðsla komi til frádráttar á fyrsta reikningi vegna málsins. Greiðsla þess reiknings sé forsenda þess að lögmannsstofan haldi áfram vinnu vegna málsins. Þá segir að samningurinn sé uppsegjanlegur af beggja hálfu með sannanlegri tilkynningu þar um. Slík uppsögn hafi engin áhrif á þær skuldbindingar sem fallið hafi til fyrir uppsögnina. Undir samning þennan ritar stefndi og A lögmaður fyrir hönd stefnanda.

Stefnandi sendi stefnda reikning að fjárhæð 296.360 krónur að meðtöldum virðisaukaskatti þann 27. október 2020. Viðvörun um innheimtuaðgerðir var send stefnda 22. desember 2020. Þá var innheimtubréf send stefnda þann 4. janúar 2021.

Í gögnum málsins liggur fyrir tímaskýrsla stefnanda frá 15. október til 30. október 2020 þar sem tilgreint er nákvæmlega við hvað er unnið. Eru unnir tímar samtals 12,5 klst.

Í tölvupósti frá stefnanda til stefnda þann 29. desember 2020 bauð stefnandi stefnda að ljúka málinu með greiðslu á 5 klukkustundum auk virðisaukaskatts eða samtals með 148.180 krónum. Hafnaði stefndi því boði.

Þá liggur fyrir ljósrit af handrituðu skjali á frönsku sem óskýrt er um hvað snýst. Afturköllun umboðs liggur fyrir þar sem B kveðst hafa gefið syni sínum, stefnda, umboð til að undirrita öll skjöl tengdri sölu á fasteign hennar að [...] í Reykjavík auk öflunar gagna tengdri sölunni. Er skjalið undirritaði í október 2020. Þá liggur fyrir afrit af bréfi lögreglustjórans á Suðurnesjum dagsett 12. október 2020 þar sem stefnda er gefinn kostur á að koma að skaðabótakröfu við rannsókn á kæru á hendur C vegna skjalafals.

Samkvæmt gögnum málsins komu upp hagsmunaárekstrar við vinnslu málsins hjá lögmanni stefnanda þannig að stefnandi sagði sig frá málinu. Kemur það fram í tölvupósti frá stefnanda þann 4. nóvember 2020 til stefnda. Þann sama dag svaraði stefndi með tölvupósti að hann gæti ekki gert upp allan reikninginn og fyndist hann persónulega of hár. Lagði hann til að stefnandi samþykkti að hann greiddi 30.000 krónur á mánuði í eitt ár en annars myndi hann greiða reikninginn að fullu fyrir jól eða janúar eða febrúar. Sama dag svaraði stefnandi stefnda með tölvupósti og hafnaði 30.000 króna greiðslu mánaðarlega en bauð stefnda afslátt ef hann gerði skuldina upp fyrir jól. Þann 10. nóvember 2020 svaraði stefndi stefnanda og vildi fá að vita hversu langur fundurinn hafi verið með D lögmanni. Var stefnda svarað sama dag um að sá fundur og undirbúningur fyrir hann hafi verið tvær klukkustundir. Stefnandi svaraði stefnda með tölvupósti þann 16. nóvember 2020 og gerði grein fyrir stöðu málsins og að stefndi hafi verið upplýstur um tengsl stefnanda við einstakling sem tengdist aðila málsins og því ekki getað unnið áfram fyrir stefnda. Með tölvupósti þann 16. apríl sl. til stefnda gerði stefnandi stefnda tilboð um að ljúka málinu með greiðslu höfuðstóls reikningsins og að skipta greiðslunum upp í þrjár afborganir. Því hafnaði stefndi. Undir rekstri málsins bauð stefnandi stefnda að greiða höfuðstól skuldarinnar en því hafnaði stefndi.

Þann 1. mars 2021 sendi stefndi til Úrskurðarnefndar lögmanna kvörtun vegna starfa A lögmanns og beindist kvörtunin að hagsmunatengslum lögmannsins við gagnaðila og óhóflegu gjaldi fyrir vinnu lögmannsins. Þá sendi stefndi þann sama dag einnig kvörtun til úrskurðarnefndarinnar vegna starfa D lögmanns. A lögmaður svaraði kvörtun stefnda til úrskurðarnefndarinnar með bréfi þann 21. apríl 2021.

Stefndi lagði fram greinargerð í málinu þann 17. mars 2021 og krefst sýknu. Til vara krefst hann þess að stefnandi standi við sáttaboð sitt frá því 29. desember sl. og lækki þá fjárhæð verulega og gefi stefnda kost á að fullnægja þeirri kröfu í formi raðgreiðslna.

Fyrirtökur voru í málinu í héraðsdómi þann 15. apríl, 5. maí, 19. maí og 16. júní sl. Útivist varð af hálfu stefnda í þinghaldi þann 5. maí sl. og var málið dómtekið að kröfu stefnanda. Daginn eftir hafði stefndi samband við dóminn og kvaðst hafa verið veikur. Lagði hann fram læknisvottorð og var málið endurupptekið 19. maí sl. þar sem stefndi hafði haft lögmæt forföll. Ítrekað taldi stefndi að úrskurður Úrskurðarnefndar lögmanna myndi liggja fyrir í júní en í þinghaldi 16 júní sl. lá ekkert annað fyrir um það en að úrskurður myndi liggja fyrir með haustinu. Var ákveðin aðalmeðferð þann 2. júlí 2021. Þá upplýsti stefndi ítrekað að hann væri búinn að fá lögmann til að reka málið fyrir sig en dómurinn hefur ekki fengið nein viðbrögð frá þeim lögmanni. Var stefnda því leiðbeint sem ólöglærðum við aðalmeðferð málsins þann 2. júlí sl. Var málið dómtekið að málflutningi loknum.

Málsástæður og lagarök stefnanda.

Stefnandi byggir kröfu sína á reikningi útgefnum 27. október 2020 að fjárhæð 296.360 krónur. Byggir reikningurinn á þjónustusamningi undirrituðum af báðum aðilum þann 23. október 2020. Reikningurinn hafi verið vegna vinnu fyrir stefnda sem hafi verið flókin en komið hafi í ljós við vinnslu málsins að um hagsmunaárekstra var að ræða þar sem lögmaðurinn bast vinaböndum við einn ættingja stefnda. Það hafi hins vegar ekki komið í ljós fyrr en eftir að vinna fyrir stefnda var hafin. Kvað lögmaðurinn fyrir dóminum að hann hefði talið að þau tengsl gætu gagnast við lausn málsins fyrir stefnda en þar sem stefndi hafði kært aðila þennan til lögreglu hafi lögmaðurinn ekki talið sér fært að vinna frekar að málinu. Því hafi stefnandi sagt sig frá málinu og krafið stefnda um þá grunnvinnu sem þegar hafði átt sér stað sem var að lágmarki tíu klukkustunda vinna samkvæmt samningi aðila. Stefnandi hafi boðið sættir áður en mál þetta var höfðað svo og einnig undir rekstri málsins en því hafi stefndi hafnað.

Vísar stefnandi til meginreglu kröfuréttarins um efndir fjárskuldbindinga, en reglan fái m. a. stoð í 45. og 51. gr. laga 50/2000 um lausafjárkaup. Kröfu um dráttarvexti styður stefnandi við 1. mgr. 6. gr. vaxtalaga nr. 38/2001 með síðari breytingum. Krafan um málskostnað er byggð á 1. mgr. 130. gr. laga nr. 91/1991.

Málsástæður og lagarök stefnda.

Stefndi byggir sýknukröfu sína á því að stefnandi hafi ekki greint stefnda frá hagsmunatengslum sínum við aðila sem tengist máli stefnda fyrr en raun varð á. Þá byggir stefndi á því að stefnandi hafi ekki unnið fyrir stefnda samkvæmt þeirri áætlun sem aðilar hafi búið sér til, m. a. gagnvart lögmanni gagnaðila, D lögmanni. Samkvæmt fyrirmælum stefnda hafi stefnandi eingöngu átt að eiga örstuttan fund með lögmanninum en krefji stefnda um tvær klukkustundir fyrir fundarsetuna.

Telur stefndi að honum beri því ekki að greiða fyrir þjónustu stefnanda nema í mesta lagi eina til þrjár klukkustundir. Þá hafi stefnandi tafið málalok fyrir stefnda og valdið honum fjártjóni með vinnu sinni. Þá hafi stefnandi farið í að verja hagsmuni fjölskyldu stefnda frekar en hagsmuni stefnda og hafi það orðið til þess að stefndi sleit samstarfinu við stefnanda.

Stefndi kveðst ekki hafa áttað sig á tímagjaldi lögmannsstofunnar né að honum bæri að greiða 10 klukkustundir í fyrirframgreiðslu fyrir vinnu lögmanna.

Þá byggir stefndi varakröfu sína á því að stefnandi hafi eytt einni til þremur klukkustundum við að setja sig inn í málið, afla gagna, ræða við stefnda og gagnaðila. Á þessum tíma hafi stefnanda verið kunnug um hagsmunatengsl sín og því beri stefnda að fá afslátt af kröfunni. Kveður stefndi lögmanninn hafa brotið gegn siðareglum lögmanna. Forsendur og niðurstaða.

Í máli þessu krefur stefnandi stefnda um greiðslu skuldar samkvæmt reikningi útgefnum 27. október 2020 fyrir lögmannsþjónustu samkvæmt samningi aðila sem undirritaður var af báðum aðilum 23. október 2020. Er stefnda gerður reikningur fyrir tíu klukkustunda vinnu og er hver klukkustund seld á 23.900 krónur auk virðisaukaskatts.

Stefndi byggir sýknukröfu sína á því að stefnandi hafi ekki innt þá vinnu af hendi sem stefndi er krafinn um greiðslu fyrir. Byggir hann á tímaskýrslu sem stefndi lagði fram en stafar frá stefnanda. Eru vinnustundir sundurliðaðar þannig: 15. október, fyrstu samskipti, réttarstaða stefnda skoðuð gagnvart leigjanda o. fl. samtals 0.75 klst. Sama dag er skráð 1.00 klst. vegna yfirferða á gögnum. Þann 19. október er skráð 1,5 klst. vegna samskipta og yfirferðar gagna. Þann 20. október er skráð 1,5 klst. vegna yfirferð gagna, símtala og fundur með stefnda. Þann 22. október er skráð 0,75 klst. vegna samskipta við stefnda og D hrl. Þann 26. október eru skráðar 2.00 klst. vegna fundar með D hrl. o. fl. Þann sama dag er skráð 0,75 klst. vegna samskipta við stefnda að deginum og aftur 0,50 klst. vegna samskipta við stefnda þá um kvöldið. Þann 27. október er skráð 0,25 klst. vegna samskipta við stefnda og aftur 0,75 klst. vegna erindi til D hrl í tengslum við reglur um fyrirframgreiddan arf í Frakklandi, frumrit afturköllunar á umboði o. fl. Þann 29. október er skráð 0.5 klst. vegna samskipta við stefnda, SMS, tölvupósts, símtal og samskipti við D hrl. Aftur þann sama dag er skráð 1,25 klst. vegna yfirferðar yfir veðskuldir og samantekt á tölum o. fl. og þann 30. október 2020 er skráð 1.00 klst. vegna samskipta við stefnda og D. Samtals eru unnar 12,5 klst., 370.450 krónur að virðisaukaskatti meðtöldum.

Aðspurður fyrir dóminum kannaðist stefndi við þau samskipti milli aðila sem tilgreind eru í tímaskýrslunni.

Samkvæmt samningi aðila veitti stefndi stefnanda umboð til að koma fram fyrir stefnda hönd við úrlausn ákveðins ágreinings milli stefnda og fjölskyldu hans. Er því ekki mótmælt að stefndi hafði samninginn til skoðunar í allavega þrjá daga áður en hann undirritaði hann hjá stefnanda. Fyrir dóminum kvaðst stefndi ekki hafa áttaði sig á tímagjaldi stefnanda, sem tilgreint er í samningnum, eða því að það ætti að krefja hann um tíu klukkustunda vinnu fyrirfram. Kvaðst stefndi hafa rætt við ýmsa lögmenn um vinnuaðferðir og vinnuframlag stefnanda og fengið upplýsingar um að vinnubrögð stefnanda væru ekki í samræmi við góða lögmannshætti. Þessu er harðlega mótmælt af stefnanda. Brot gegn siðareglum lögmanna er ekki til úrlausnar í máli þessu og þeirri málsástæðu stefnda hafnað.

Stefndi ber sönnunarbyrðina fyrir því sem hann byggir á, m. a. forsendubresti. Stefndi hafnar eingöngu því að greiða umkrafða fjárhæð en byggir ekki á því að forsenda fyrir samningi aðila hafi brostið. Þar sem samningi aðila hefur ekki verið hnekkt verða úrslit máls þessa byggð á honum. Þá hefur stefndi ekki sýnt fram á að stefnandi hafi ekki unnið þá vinnu sem stefndi er krafinn um en stefndi sjálfur kannast við þau samskipti milli aðila sem þar eru skráð.

Samkvæmt almennum reglum samninga- og kröfuréttar ber sá sem heldur fram fullyrðingum sönnunarbyrði fyrir henni. Stefndi hefur ekki axlað þá ábyrgð og sýnt fram á að ekki verði byggt á samningi aðila sem hann undirritaði 23. október 2020.

Stefndi hefur ekki sýnt fram á að vinnuframlag stefnanda hafi verið annað og minna en samið var um í samningi aðila og stefnda er gerður reikningur fyrir. Stefndi hefur engin gögn lagt fram né stutt fullyrðingar sínar um að stefnandi hafi ekki unnið í þágu stefnda eins og kemur fram í kröfugerð stefnanda þar til að stefnandi sagði sig frá málinu. Þá hefur enga þýðingu við úrlausn málsins að stefndi hafi ekki áttað sig á tímagjaldi lögmannsstofunnar eða að um fyrirframgreiðslu væri að ræða er hann kynnti sér samninginn.

Kæra stefnda á hendur þriðja aðila til lögreglu og kærur stefnda til Úrskurðarnefndar lögmanna eftirað mál þetta var þingfest hafa enga þýðingu við úrlausn máls þessa.

Verður stefndi því dæmdur til að greiða stefnanda dómkröfur stefnanda eins og segir í dómsorði.

Með vísan til 130. gr. laga nr. 91/1991 verður stefndi dæmdur til að greiða stefnanda 375.000 krónur í málskostnað.

Á-kvk-nf G-kvk-nf héraðsdómari kveður upp dóm þennan.

Dómsorð :

Stefndi, B-kk-nf L-kk-nf S-kk-nf, greiði stefnanda, E. S. Legal ehf. 296.360 krónur ásamt dráttarvöxtum skv. 1. mgr. 6. gr. laga nr. 38/2001 um vexti og verðtryggingu frá 28. október 2020 til greiðsludags.

Stefndi greiði stefnanda 375.000 krónur í málskostnað.